

Zapisnik 1. seje IO SOS, **16. junija 2022,** ob 11. uri v sejni dvorani Zveze Sožitje, Samova 9, Ljubljana.

Vabljeni:

* člani IO SOS
* člani NO SOS
* Zveza Sožitje
* ZŠIS, POK

Prisotni: priloga

Pričetek seje: 11.15

Zaključek seje: 14.15

Zapisala: Urška Kustura

**DNEVNI RED:**

1. Ugotovitev sklepčnosti in potrditev dnevnega reda
2. Pregled in potrditev sklepov 10. seje z dne 22.3.2022 in 26. OZ z dne 29.3.2022
3. Poročila in analize:
	* Regijske MATP igre
	* Regijske igre (vodje regij)
	* nogometna liga (Domen Pociecha)
	* namiznoteniški turnir
	* evropski kolesarski seminar (Damjan Kojzek)
	* kolesarski turnir (Damjan Kojzek)
	* balinarski turnir (Barbara Rode)
	* evropski judo seminar
	* Mladi športnik (Tatjana Visočnik)
	* Poletne državne igre SOS, Zagorje in Celje (Domen Pociecha in ekipa)
4. Odbor tekmovalcev, izhodišča za nadaljnje delovanje, oblikovanje
5. Razno (Nadzorni odbor, napoved Berlin)

**AD1**

**Suzana Bohorč** pozdravi vse prisotne na 1. seji. Zaradi zaključka šolskega leta je veliko opravičeno odsotnih. Prisotni se predstavijo.

IO SOS je sklepčen – prisotnih je 6 članov IO, 1 prisotna on-line, trije opravičeni. Prisotnih je 5 trenerjev, zagovornica tekmovalca, trije trenerji opravičeni. Prisotna sta 2 člana NO, trije opravičeni. Opravičena je tudi predstavnica Zveze Sožitje. Dnevni red je potrjen.

**AD2**

**Suzana Bohorč** prebira zapisnik 10. seje IO SOS z dne 22.3.2022. Ugotavlja, da so vsi sklepi realizirani, razen sklep o sodelovanju pri pripravi senčnega poročila. O realizaciji le-tega ponovno teče beseda jeseni.

Suzana Bohorč prebira zapisnik 26. OZ z dne 29.3.2022. Potrjena so bila poročila, kriteriji za svetovne igre ter izglasovani novi organi društva.

**Sklep 1: Zapisnik 10. seje IO SOS z dne 22.3.2022 je potrjen.**

**Sklep 2: Seznanili smo se s sklepi 26. OZ z dne 29.3.2022.**

**Sklep 3: Jeseni se dogovorimo za realizacijo sodelovanja pri pripravi senčnega poročila.**

**AD3**

Regijske MATP igre

**Urška Kustura** pove, da je na letošnjih štirih igrah (igre za ljubljansko-dolensko regijo bo VDC Zasavje organiziral jeseni) tekmovalo 182 tekmovalcev, največ – 91 v Ljutomeru, kjer je bila organizator OŠ Cvetka Golarja. Igre je prvič organiziral tudi CIRIUS Kamnik, med preizkušenimi organizatorji pa sta CUDV Dobrna in VDC Ajdovščina-Vipava. Pove vtise z zadnjih iger v Vipavi, kjer so bili navdušeni nad sodelovanjem kolektiva, kakor tudi lokalne skupnosti ter nad odzivom tekmovalcev. **Saša Pivka** doda, da so imele igre zelo posrečeno rdečo nit – s papirnatimi letali.

**Sklep 1: Seznanili smo se s poročili z regijskih MATP iger.**

Regijske igre

**Saša Pivka** poroča o regijskih igrah primorsko-notranjske regije, ki so bile 11.5. v Vipavi. Poročilo se nahaja na spletni strani: <https://www.specialna-olimpiada.si/po-dveh-letih-prekinitve/>. Tekmovalo je 133 športnikov. Pove, da je bilo poskrbljeno tudi za druženje, na katerega pa se ekipe niso odzvale. Potrebno se bo spet malo navaditi nazaj. Doda, da so imeli precej težav z oblikovanjem skupin. Organizator iger 2023 je VDC Postojna. **Silvester Polc** odgovarja, da se pri skupinah najprej deli po spolu, nato po starosti in potem po sposobnostih, vendar so sposobnosti pri tem najpomembnejše. V interesu nam je, da imamo skupine od 5-8 članov. **Urška Kustura** predlaga, da bi jeseni organizirali seminar o organiziranosti, ki je bil nazadnje 2019. Pove, da je bila udeležba na igrah nekoliko manjša, kakor pred korono – 816 športnikov.

**Suzana Bohorč** meni, da je to tudi na račun ljubljansko-dolenjskih iger, kjer je bil kot tretji šport ponujen nogomet – igra. Škoda, da ni bilo elementov. IO SOS ugotavlja, da nogometna igra ni v protokolu za športe na regijskih igrah, ampak samo elementi. **Urška Kustura** predstavi elemente košarke. Člani menijo, da se na podoben način predstavijo tudi elementi nogometa in namiznega tenisa. **Nika Drkušič** doda, da so igre ljubljansko-dolenjske regije, ki jih je 14.5. organiziral VDC Tončke Hočevar, potekale v sproščenem vzdušju. Iger se je udeležilo 221 tekmovalcev. Poročilo na: <https://www.specialna-olimpiada.si/v-ljubljani-atletika-namizni-tenis-in-nogomet/>. Super je bilo športnike spet videti v akciji, opozori pa še na nogomet. Organizator iger 2023 je VDC Novo mesto. **Silvester Polc** doda, da ga je motilo, ker pri namiznem tenisu niso bili uporabljeni semaforji ali vsaj zapisovanje trenutnega rezultata v drugi obliki, nekaj težav pa je bilo tudi pri razdeljevanju hrane, saj je nastala gneča. **Urška Kustura** doda, da so igre tekle gladko in kot piko na i doda, da smo tam pridobili organizatorja Poletnih DI 2026.

**Anej Vrhovnik** poda poročilo o regijskih igrah celjsko-koroške regije, ki so potekale 21.5. Poročilo: <https://www.specialna-olimpiada.si/v-celju-generalka-pred-drzavnimi-igrami/>. Tekmovalo je 159 športnikov. Organizator za 2023 je VIZ III. OŠ Rogaška Slatina.

**Urška Kustura** preleti poročilo regijskih iger mariborsko-pomurske regije, ki so bile 11.5. v Ormožu: <https://www.specialna-olimpiada.si/ormozani-otvorili-regijske-igre/>. Tekmovalo je 174 tekmovalcev, igre je pripravila OŠ Stanka Vraza skupaj s Sožitjem Ormož. Organizator 2023 je Center Gustava Šiliha.

**Mateja Markelj** poroča o igrah gorenjske regije, ki jih je 21.5. pripravila OŠ Antona Janše Radovljica. Tekmovalo je 129 športnikov. Ugotovljeno je, da je bila udeležba okrnjena, saj je imelo Sožitje Škofja Loka vikend seminar, v Kranjski Gori pa je potekal še posvet predsednikov društev Sožitij, kar je še otežilo organizacijo prevozov. Otvoritev je bila spektakularna, s padalci. **Matjaž Tibola** pove, da je dobro tekel na 100m in zmagal. Poročilo na: <https://www.specialna-olimpiada.si/v-radovljici-pridni-kot-cebele/>. **Urška Kustura** pove za pritožbo mamice tekmovalca, ki je bil diskvalificiran. Pritožbo je uredila. **Anej Vrhovnik** doda, da na regijskih igrah v Celju ni bilo diskvalifikacij, da so se s tem strinjali trenerji na uvodnem sestanku. **Helena Gril** predlaga, da se tekmovanja na vseh nivojih odvijalo po pravilih. Tako meni tudi **Domen Pociecha**, saj je potrebno tekmovalcem zagotoviti redne treninge, na ta način večje poznavanje tekmovalca in se s tem izogniti diskvalifikaciji. Predlog je, da se organizatorji regijskih iger dobijo na on line sestanku predvidoma v marcu skupaj z vodji regij ter športnim direktorjem. Organizator 2023 je OŠ Poldeta Stražišarja.

**Sklep 2: Seznanili smo se s poročili z regijskih iger.**

**Sklep 3: Jeseni se organizira seminar o organiziranosti SOS za trenerje in organizatorje tekmovanj.**

**Sklep 4: S pomočjo video materiala se predstavijo elementi nogometa in namiznega tenisa.**

**Sklep 5: Na vseh nivojih tekmovanj, tudi na regijskih igrah, se upoštevajo pravila!**

**Sklep 6: Organizatorji regijskih iger, vodje regij in športni direktor se predvidoma v marcu dobijo na on line sestanku, kjer se skupaj razjasnilo dileme – organizacijske in v zvezi s športnimi pravili.**

Nogometna liga

**Domen Pociecha** poroča, da so se trenerji pred sezono zbrali na Brdu pri Kranju, kjer so oblikovali A in B skupino. Izbrali so tudi okvirno ekipo za Berlin. Organizirana sta bila tudi oba spomladanska turnirja v organizaciji VDC Želva in VDC Novo mesto. Pohvali sodelovanje z NZS, sodelovali so tudi na finalu Pokala Slovenije ter si ogledali nekaj reprezentančnih tekem. Jeseni jih čakata še dva turnirja ter finale na Brdu.

**Sklep 7: Seznanili smo se z nogometnimi aktivnostmi.**

Namiznoteniški turnir

**Urška Kustura** prebere poročilo o namiznoteniškem turnirju, ki ga je organiziral Center Janeza Levca <https://www.specialna-olimpiada.si/namiznotenisaci-za-berlin/>. Tekmovalo je 65 tekmovalcev, sodelovale so tudi znane osebnosti. Kvota 50/50 ni bila izpolnjena. Ugotavlja, da ob kandidaturah na organe društva ni bilo kandidature za namizni tenis. Predlaga ponovitev razpisa v jeseni. **Heleno Tibola** zanima, zakaj so kvote na namizni tenis že nekaj let enake. **Silvester Polc** odgovarja, da so se kvote pojavile, ker je bilo včasih več tekmovalcev. Letos bi lahko povišali kvoto moških.

**Sklep 8: Seznanili smo se s poročilom o namiznoteniškem turnirju.**

**Sklep 9: Silvester Polc pripravi statistiko udeležbe na zadnjih turnirjih in predlog spremembe kvot za nastop na naslednjem turnirju.**

**Sklep 10: Jeseni se ponovi razpis za namiznoteniškega trenerja.**

Evropski kolesarski seminar in kolesarski turnir

**Urška Kustura** preleti poročilo o udeležbi Damjana Kojzeka na seminarju v Belgiji <https://www.specialna-olimpiada.si/kolesarski-seminar-v-belgiji/>. Podane so bile številne novosti. Priporočila so bila, kolikor je bilo mogoče, upoštevana tudi na kolesarskem turnirju, ki ga je 7. maja organiziralo Sožitje Škofja Loka na kranjskih poljih: <https://www.specialna-olimpiada.si/kolesarski-turnir-z-novimi-izhodisci/>

Prizorišče je bilo novo, turnir je bil dobro izpeljan. Medalje je podeljeval Matej Mohorič.

**Sklep 11: Seznanili smo se s poročili o evropskem kolesarskem seminarju in kolesarskem turnirju.**

Balinarski turnir

**Urška Kustura** poda poročilo o organizaciji balinarskega turnirja, ki se ga je konec maja udeležilo 91 tekmovalcev. To je bil prvi turnir, ki je potekal po mednarodnih pravilih: <https://www.specialna-olimpiada.si/balinarji-se-zadnji-pred-drzavnimi-igrami-2/>. Zahvala Barbari, ki ima že ustaljeno sodelovanje z ŠD Zarja. **Silvester Polc** doda, da so bili boji zelo zanimivi, tekmovanje pa kvalitetno. Opozori, da imajo tekmovalci v balinanju samo en rezultat, s katerim se prijavljajo na svetovne igre (na DI), saj na turnirju poteka samo ekipno tekmovanje ter tekmovanje v bližanju. Predlaga, da se organizirata izmenično turnirja v bližanju in posamezno ter drugi turnir v ekipnem tekmovanju.

**Sklep 12: Seznanili smo se s poročilom o balinarskem turnirju.**

**Sklep 13: V tekmovalni program se izmenično uvrščata balinarska turnirja – ekipno ter turnir posamezno in v bližanju.**

Evropski judo seminar

Seminarja se je v Švici na predlog komisije za inkluzivni judo udeležila Tina Pestotnik iz Judo kluba Sokol. **Jana Jerković** pove, da se pri njih ukvarjajo s katami, ki so bile predstavljene na seminarju. Gre za prikaz borilnih veščin, kar prikažeta skupaj trener in judoist. Udeleženka je bila z izvedbo seminarja zelo zadovoljna, poudarek je bil tudi na novih pravilih, ki se bodo uvajala v judo. Doda, da so države, ki so na seminarju sodelovale s svojimi predstavniki, izrazile željo, da se jih v bodoče, ko se bo v Sloveniji organiziralo kakšno večje judo tekmovanje, tudi povabi. **Urška Kustura** da pobudo, da se organizira Evropski judo turnir leta 2024. Ugotovljeno je, da je bila SO Slovenija nazadnje organizatorka evropskega tekmovanja v letu 2012, ko je Center Janeza Levca organiziral Evropski turnir v namiznem tenisu, na katerem je tekmovalo 21 držav. Balinarski turnir leto kasneje (2013) je bil le mednarodni in ne evropski (povabljene so bile štiri države). **Suzana Bohorč** še pohvali delo judoistov, saj je Judo zveza Slovenije podpisala sporazum z Ministrstvom za šolstvo in šport ter MDDSZ za pridobivanje sredstev z razpisi.

**Sklep 14: Seznanili smo se s poročilom o evropskem judo seminarju.**

**Sklep 15: Dana je pobuda, da se leta 2024 organizira Evropski judo turnir.**

Mladi športnik

**Urška Kustura** poda poročilo Tatjane Visočnik o izvajanju programa Mladi športnik v letošnjem šolskem letu. Sodelovalo je 226 otrok iz 16 vrtcev, v maju in juniju potekajo zaključni predstavitveni dnevi, za katere smo tekmovalce in vzgojiteljice opremili z enotnimi majicami in medaljami. Še posebej veliko prireditev so pripravili v Slovenj Gradcu, kjer so poleg treh športnikov iz razvojnega oddelka priključili še otroke iz 18 rednih skupin, v katerih so tudi vključeni otroci s posebnimi potrebami. Ob tem so v TV prispevku opozorili na pomanjkanje razvojnih oddelkov na Koroškem. Jeseni bodo gostili seminar za koordinatorje programov.

**Sklep 16: Seznanili smo se s poročilom o izvajanju programa Mladi športnik.**

Poletne državne igre

**Domen Pociecha** poroča o igrah, ki so potekale v skupinskem organizacijskem duhu, bile so logistično zahtevne, vendar so tekle tekoče. Obširno poročilo z vsemi tehničnimi poročili je na spletni strani: <https://www.specialna-olimpiada.si/dveletni-post-dal-novega-zagona/>. Tekmovanja so bila dobro organizirana in kot dobro izhodišče za napredovanje na svetovne igre. Največ tekmovalcev je nastopilo v atletiki, najbolj množično je bila zastopana ljubljansko-dolenjska regija. Med tekmovalci je bilo ¾ moških in ¼ žensk. Pripravljena je statistika, ki bo v pomoč za določitev kvot v letu 2026.

**Katarina Praznik** pohvali Domna za dobro organizacijo, komunikacijo in odzivnost. Sistem prijav in štartnih list naj se ohrani tudi v bodoče. Poda pripombe glede sodnikov na plavanju, kjer njihove zadolžitve niso bile dovolj dobro specificirane. Tekmovanje se je začelo z zamudo zaradi neresnega pristopa sodnikov. Poda izhodišča PZS za sodniški zbor. Pridruži se **Helena Gril**, ki enako ugotavlja za atletski del tekmovanja. Najeta je bila služba za elektronsko merjenje, ki pa se ni dobro pripravila na tekmovanje. Predvsem jo je motil njihov neresen pristop. Pohvali prostovoljce, dijake. **Silvester Polc** pohvali prostovoljce Toyote, ki so pomagali pri izvedbi kolesarskega dela tekmovanja. **Katarina Praznik** še enkrat poudari, da na plavalnem delu ni bilo dovolj sodnikov, pohvali pa Luko in CVD Golovec za izvedbo tekmovanja. Ima štiri izhodišča: ali lahko tudi na turnirju tekmovalci tekmujejo v dveh disciplinah, ali bi se morebiti tudi pri nas uvedla rdeča kartica, ki trenerju dovoljuje prihod na start s tekmovalcem, ki to potrebuje; predlaga, da se uvede disciplina 50m hrbtno ter da se kvota za posamezne programe dvigne na minimalno 4 udeležence, da se lahko oblikujejo štafete. **Urška Kustura** predlaga, da se izvede plavalni seminar za trenerje, saj ga že dolgo ni bilo. Ugotavlja se, da se število plavalcev manjša, pri čemer **Ljubomir Miličević** odgovarja, da so DI multi športni dogodek, pri čemer se tekmovalci, ki se praviloma ukvarjajo z več športi, razporedijo po različnih športih. Leta 2018 je v plavanju tekmovalo 49 tekmovalcev, letos 37. **Urška Kustura** opozori, da je bilo plavanje v času korone zelo zapostavljeno zaradi epidemioloških kriterijev. **Jana Jerković** poudari dobro sodelovanje z JZS, ki je pomagala s sodnikom ter organizacijo judo tekmovanja. Doda, da se trenerji med seboj poznajo, imajo skupne treninge, zato je tekmovanje potekalo gladko. **Urška Kustura** pove, da je potekal tudi zdravstveni program, kjer pa je bil odziv le polovičen. Promocije zdravja se je namreč udeležilo le 50 športnikov, večina prijavljenih, ki je tekmovala v Celju, je odšla domov. Sodelovali so prostovoljci Srednje zdravstvene šole Slovenj Gradec, s katerimi smo sklenili projekt Vpliv na zdravje – dvojna predavanja, testiranje zabavnega fitnesa v okviru mini specialne olimpijade ter sklepni del projekta v Zagorju. Zahvali se koordinatorki na šoli, Katarini Praznik. Drugi del projekta – zdrav življenjski slog se bo izvajal jeseni. Članice so bile o tem že informativno obveščene. Še enkrat pohvali sodelovanje z Domnom, ki je bil pripravljen sprejeti organizacijo iger ter je v nadaljevanju uspel povezati še organizatorje po posameznih športih. Domnu se zahvali tudi predsednica.

**Sklep 17: Seznanili smo se s splošnim in tehničnimi poročili o izvedbi Poletnih državnih iger.**

**Sklep 18: Pripravijo se dopisi za sodniške službe za plavanje in atletiko.**

**Sklep 19: Jeseni ali spomladi se organizira plavalni seminar za trenerje SOS.**

**Sklep 20: Jeseni se izvede drugi del projekta Vpliva na zdravje – zdrav življenjski slog.**

**Sklep 21: Na jesensko sejo se uvrstijo vsebinska vprašanja glede plavanja.**

**Urška Kustura** še navrže, da je bilo spomladi izvedenih še 11 lokalnih tekmovanj, lani 5. Skupno je priložnost za tekmovanje dobilo okoli 450 športnikov. Na regijskih in državnih tekmovanjih je v prvi polovici leta tekmovalo okoli 1.700 športnikov. Ker nas jeseni čakajo le še državne MATP igre, regijske MATP igre lj-dol regije ter turnir v elementih košarke, ki ga bo gostila OŠ Glazija, bo verjetno tudi jeseni še priložnost za izvedbo lokalnih tekmovanj. Jeseni se bo pričel tudi Erazmus+ projekt skupaj s Fakulteto za šport. Vsebinski del bo predstavljen na jesenski seji.

**Sklep 22: Na jesenski seji se predstavi vsebinski del Erazmus+ projekta Metter Matters.**

**AD4**

**Suzana Bohorč** poda izhodišča za oblikovanje Odbora tekmovalcev, ki ga je potrebno ponovno oživiti. Sprva sta v odboru sodelovala po dva športnika iz regije, nato pa zaradi logistike samo po eden z zagovornikom. **Silvester Polc** doda, da je odbor sprva zelo dobro deloval, teme so bile podobne, kakor na sejah, potem pa je delovanje zamrlo. Predlog je, da vodje regij jeseni organizirajo regijske sestanke ter pozovejo članice, naj podajo svoje predloge za člane odbora.

**Sklep: Vodje regij pozovejo članice za oddajo predlogov za člane Odbora tekmovalcev. Urška Kustura pripravi vsebinski del o delovanju odbora. Kandidate vodje regij predlagajo na jesenski seji.**

**AD5**

**Urška Kustura** pove, da se je Nadzorni odbor društva dopisno odločil, da mu tudi v tem mandatu predseduje Tine Kovačič. Doda, da se bo ekipa treh članov JK Sokol udeležila Youth Summita v okviru Svetovnih poletnih prediger v Berlinu. Ekipa je projekt pripravila že za srečanje, ki bi moralo biti v Kazanu, potem pa je bilo srečanje prestavljeno v Berlin. Ogledali si bodo tudi dogajanje na igrah. Pove, da bo v teh dneh eno leto do iger v Berlinu in da je že bil določen kraj, kjer bo ekipa bivala pred igrami – to je Kassel, 400 km iz Berlina. Logistično še poizvedujemo, kako bo najboljše in najceneje potovati.

**Katarina Praznik** poda pobudo, da se SOS skupaj s Plavalno zvezo Slovenije pridruži vodilnemu partnerju PEND (Društvo za preprečevanje nasilja v športu in nasilja v družini) pri razpisu Ministrstva za zdravje <https://www.gov.si/novice/2022-05-30-objavljen-javni-razpis-za-sofinanciranje-programov-varovanja-in-krepitve-zdravja-do-leta-2025/> za programe D1 ali F1, ki govori o krepitvi duševnega zdravja ranljivih skupin. **Urška Kustura** pove, da nam pobuda za partnerstvo prihaja v pravem času, saj bodo omenjene teme z letom 2023 tudi del redne letne akreditacije, v okviru katere bomo morali tudi naše trenerje izobraževati o omenjenih temah.

**Suzana Bohorč** se vsem zahvali za udeležbo in zaželi prijetno poletje. Jesensko-novoletna seja gostuje v VDC Zasavje (predvidoma 15.11.).

***Suzana Bohorč Urška Kustura***

*predsednica SOS izvršna sekretarka SOS*

******